Dôvodová správa

Všeobecná časť:

Cieľom predloženého návrhu je zahájiť proces postupného vytvárania stabilných podmienok pre činnosti v zdravotníctve, zastaviť rast dlhu a zabezpečiť vyrovnanú bilanciu v zdravotníckom sektore. 

Návrh definuje novým spôsobom pojem „zdravotná starostlivosť“ a služby súvisiace s poskytovaním zdravotnej starostlivosti, podmienky poskytovania zdravotnej starostlivosti vrátane liekov, zdravotníckych pomôcok a dietetických potravín poskytovaných na základe povinného zdravotného poistenia tzv. solidárny balík. Zároveň vymedzuje rozsah zdravotnej starostlivosti poskytovanej na základe zmluvného pripoistenia tzv. doplnkovú zdravotnú starostlivosť s určením spôsobu jej poskytovania a financovania. 

V nadväznosti na nové vymedzenie pojmu zdravotná starostlivosť a služby súvisiace s poskytovaním zdravotnej starostlivosti sa zavádza poplatok za stravovanie a pobyt na lôžku v zdravotníckom zariadení ústavnej starostlivosti, poplatok za návštevu lekára poskytujúceho primárnu starostlivosť a odborného lekára - špecialistu, poplatok za vydanie lieku, zdravotníckej pomôcky a dietetickej potraviny predpísanej na lekársky predpis alebo lekársky poukaz. Zavádza sa aj úhrada za použitie dopravnej služby. 

Na závažné a v návrhu taxatívne vymedzené prípady sa nevzťahuje povinnosť uhrádzať ustanovené poplatky. Ide o pobyt dojčaťa prijatého s chorou matkou, stravovacie služby a pobyt na lôžku matky prijatej s chorým dojčaťom do ústavnej starostlivosti, hospitalizáciu osoby, ktorá sa nachádza v bezvedomí a v takom stave, ktorý vylučuje možnosť vyžiadať si od tejto osoby súhlas s poskytovaním ústavnej starostlivosti, t. j. v praxi pôjde najmä o osoby hospitalizované na oddeleniach anesteziologicko-resuscitačných a jednotkách intenzívnej starostlivosti, osoby v hmotnej núdzi a sociálnej núdzi a deti s nariadenou ústavnou výchovou. Na základe povinného zdravotného poistenia sa uhrádza použitie dopravnej služby osobamizaradenými do dialyzačného programu a transplantačného programu, osobami v hmotnej núdzi a sociálnej núdzi a deťmi s nariadenou ústavnou výchovou a doprava medzi ústavnými zdravotníckymi zariadeniami, čo znamená, že v uvedených prípadoch náklady za použitie dopravnej služby neuhrádzajú osoby.

Návrh v nadväznosti na zákon o zdravotnej starostlivosti a Liečebný poriadok vychádza z dvoch typov zdravotného poistenia - povinného zdravotného poistenia založeného na princípe solidárnosti,  ktorého súčasťou bude aj financovanie záchrannej zdravotnej služby, vrátane leteckej záchrannej služby a siete rýchlej zdravotnej pomoci, a zmluvného pripoistenia ako nepovinného zdravotného poistenia, v zákone o zdravotnom poistení zavedený, ale nevyužívaný inštitút.

Návrh zahajuje definovanie podmienok pre poskytovanie tzv. sociálnej medicíny zahrňujúce u osôb, ktoré sa ocitli v hmotnej núdzi a sociálnej núdzi, možnosť úhrady nákladov služieb súvisiacich s poskytovaním zdravotnej starostlivosti.

	Návrh mení proces kategorizácie liekov, ktorých rýchle zaradenie do zoznamu umožňuje zníženie ceny liekov v porovnateľnej skupine  liekov.

Návrh 
a)	odstraňuje aktuálne problémy, ktoré sa vyskytli v aplikačnej praxi (technické problémy s vymedzovaním zdravotníckych obvodov, administratívno-správne problémy s vydávaním povolení na poskytovanie zdravotnej starostlivosti v privatizovaných sanatóriách, kompetenčné problémy so spracovaním štatistických údajov v rezorte zdravotníctva, odstránenie absencie úpravy jednotného postupu pri rozhodovaní o právach a povinnostiach fyzických osôb a právnických osôb v útvaroch zdravotníctva samosprávnych krajov, vymedzenie konfliktu záujmov, dáva možnosť odvolať riaditeľa Všeobecnej zdravotnej poisťovne na návrh vlády aj bez návrhu správnej rady, úhrady poplatkov z omeškania a sankcií zdravotných poisťovní rieši zo základného fondu aj správneho fondu),
b)	znižuje poplatok z omeškania, ktoré môže zdravotnícke zariadenie predpísať zdravotnej poisťovni za oneskorenú úhradu faktúr, z 0,1 % za každý kalendárny deň z omeškania na 0,01 %, čo umožňuje predísť „kupčeniu“ s príslušenstvom pohľadávky, keď v poslednom období sa prestala splácať istina preto, aby „produkovala“ poplatok z omeškania (príslušenstvo),
c)	plní záväzky z medzinárodných zmlúv o sociálnom zabezpečení uzavretých s členskými štátmi EÚ, v ktorých sa zmluvné štáty vzdali úhrady nákladov za zdravotnú starostlivosť poskytnutú v zdravotníckom zariadení na území druhého zmluvného štátu, čo je pre SR výhodné; v súčasnosti ide o zmluvu s Luxemburským veľkovojvodstvom.

Návrh deklaruje zámer zvyšovať akcieschopnosť systému poskytovania zdravotnej starostlivosti so súčasným vytvorením mechanizmov za tzv. „nadužívanie“ zdravotnej starostlivosti.

Predložený návrh zákona je v súlade s Ústavou Slovenskej republiky, s inými všeobecne záväznými právnymi predpismi a medzinárodnými zmluvami. 

Zákon budú organizačne zabezpečovať zdravotné poisťovne a zdravotnícke zariadenia. 

Doložka zlučiteľnosti

návrhu zákona s právom Európskych spoločenstiev a právom Európskej únie

1. Navrhovateľ:	Vláda Slovenskej republiky

2. Názov:	Návrh zákona, ktorým sa mení a dopĺňa  zákon Národnej rady Slovenskej  republiky č. 277/1994 Z.z. o zdravotnej starostlivosti v znení neskorších predpisov a o zmene a doplnení niektorých zákonov

3.   Záväzky Slovenskej republiky vo vzťahu k Európskym spoločenstvám a Európskej únii:
a)	Návrh zákona nie je prioritou aproximácie práva podľa Európskej dohody  o pridružení.
Problematika návrhu zákona nie je prioritou aproximácie práva podľa    aktualizovaného znenia NPAA.
Problematika návrhu zákona nie je prioritou v rámci Partnerstva pre vstup.
Problematika návrhu zákona nie je prioritou v rámci screeningu.
Problematika návrhu zákona nepatrí medzi priority v Príprave asociovaných krajín Strednej a Východnej Európy na integráciu do vnútorného trhu EÚ odporúčané v Bielej knihe.
Návrh zákona nie je úlohou zahrnutou do Plánu legislatívnych úloh vlády Slovenskej republiky na rok 2002.
Návrh zákona nepatrí medzi prioritné úlohy vlády Slovenskej republiky vyplývajúce z Pravidelnej správy Európskej komisie o stave pripravenosti Slovenskej republiky na členstvo v EÚ z 13. novembra 2001.

b)	Zo schválených negociačných pozícií nevyplývajú žiadne záväzky pre Slovenskú republiku vo vzťahu k problematike upravovanej v návrhu zákona.

4.  Problematika návrhu právneho predpisu nie je upravená v práve Európskych spoločenstiev  a v práve Európskej únie.

5. Vyjadrenie stupňa zlučiteľnosti s právom EÚ: Vzhľadom na bod 4 vyjadrenie stupňa zlučiteľnosti je bezpredmetné.

6. Gestorstvo (spolupracujúce rezorty): Na návrh zákona sa nevzťahuje uznesenie vlády č. 962/2001 z 10. októbra 2001.

7. Účasť expertov EÚ a domácich  expertov pri príprave návrhu zákona: Bez účasti expertov.

Osobitná časť:

Článok I

K bodu 1:
Doterajšia definícia zdravotnej starostlivosti sa z dôvodu prispôsobenia definícii zdravia prijatej Svetovou zdravotníckou organizáciou definuje ako stav úplnej fyzickej pohody a psychickej pohody a harmonickej rovnováhy osoby. 

Z dôvodu zamedzenia pochybností v aplikačnej praxi, či každý čin akejkoľvek osoby, ktorého výsledkom môže byť vedomé alebo nevedomé zabezpečenie zdravia inej osoby, je potrebné považovať za zdravotnú starostlivosť sa ustanovuje, že zdravotnou starostlivosťou je len taká činnosť vedúca k zabezpečeniu zdravia osoby, ktorú s týmto zámerom uskutočňuje osoba, ktorá získala kvalifikáciu na poskytovanie zdravotnej starostlivosti (zdravotnícky pracovník).

Odlišujú sa činnosti vykonávané ako zdravotná starostlivosť od činností, ktoré s poskytovaním zdravotnej starostlivosti súvisia, ale nie sú zdravotnou starostlivosťou. Takáto úprava umožňuje nadväzne v zákone o liečebnom poriadku riešiť problém úhrady činností súvisiacich s poskytovaním zdravotnej starostlivosti mimo prostriedkov povinného zdravotného poistenia.

Riešenie problematiky poskytovania zdravotnej starostlivosti členom lodnej posádky, ochrana zdravia ľudí a lekárenská starostlivosť sa odkazuje na osobitné predpisy.

K bodu 2:
Keďže predmetom zákona o zdravotnej starostlivosti nie je úprava financovania a spôsob úhrady zdravotnej starostlivosti, zosúlaďuje sa toto ustanovenie s Čl. 40 Ústavy SR a úprava podmienok poskytovania zdravotnej starostlivosti na základe zdravotného poistenia sa odkazuje na zákon Národnej rady Slovenskej republiky č. 98/1995 Z. z. o Liečebnom poriadku.

K bodu 3
Vypúšťa  sa nadväzne na nové znenie ustanovenia § 2 odsek 4, podľa ktorého doprava nie je zdravotnou starostlivosťou. 

K bodu 4:
Nadväzne na nové znenie ustanovenia § 2 odsek 4 sa upresňuje rozsah prepravy vykonávanej záchrannou zdravotnou službou tak, že ide o prepravu osôb, ľudských tkanív, orgánov a darcov orgánov na účely transplantácie, preprava krvi a krvných derivátov, liekov, zdravotníckej techniky a zdravotníckych pracovníkov len v prípade, že ich preprava súvisí s poskytovaním takej zdravotnej starostlivosti, pri ktorej odklad jej poskytnutia bezprostredne ohrozuje život osoby.

K bodu 5:
Ustanovenie sa vypúšťa v súvislosti so skutočnosťou, že problematika kúpeľnej starostlivosti sa systémovo upravuje v zákone o liečebnom poriadku. 

K bodom 6 a 11:
Podľa zákona č. 92/1991 Zb. o prevode majetku štátu na iné osoby v platnom znení sa t. č. privatizujú aj zdravotnícke zariadenia označované podľa doterajších právnych predpisov ako sanatóriá. Keďže zatiaľ absentuje komplexná úprava, ktorá by definovala jednotlivé typy a druhy zdravotníckych zariadení a je potrebné urgentne riešiť možnosť vydávania povolení na poskytovanie zdravotnej starostlivosti v takomto neštátnom zdravotníckom zariadení, navrhuje sa do sústavy zdravotníckych zariadení vložiť „sanatóriá“ ako špecifický druh  odborných liečebných ústavov.

K bod 7 a 8:
Nadväzne na nové znenie ustanovenia § 2 odsek 4, podľa ktorého doprava nie je zdravotnou starostlivosťou, sa vypúšťa ako nezodpovedajúce novej definícii.

Legislatívno-technická úprava vo vzťahu k bodu 7.

K bodu 9:
Ustanovuje sa povinnosť zdravotníckeho zariadenia spracúvať, predkladať  a oznamovať príslušnej zdravotnej poisťovni údaje súvisiace s úhradou nákladov za služby súvisiace s poskytovaním zdravotnej starostlivosti najmä na zabránenie tomu, aby si zdravotné poisťovne automaticky znižovali sumy úhrady faktúr za poskytnutú zdravotnú starostlivosť v prípadoch, ak osoba tieto náklady z rôznych dôvodov neuhradila. V zmluvných vzťahoch medzi zdravotnou poisťovňou a zdravotníckym zariadením je potrebné dohodnúť postupy práve v týchto prípadoch ako aj pre prípady, že zdravotnícke zariadenie úspešne vymôže neuhradené sumy poplatkov v neskoršom exekučnom konaní.

K bodu 10:
Vzhľadom na nevyhnutnosť pokračovania činnosti Ústavu zdravotníckych informácií a štatistiky aj po 1. januári 2003 upravuje sa ustanovenie, podľa ktorého bude môcť ministerstvo zdravotníctva aj po nadobudnutí účinnosti zákona zriadiť takýto ústav a žiadať od neho poskytnutie potrebných štatistických údajov.

K bodu 12:
Nadväzne na nové znenie ustanovenia § 2 odsek 4, podľa ktorého doprava nie je zdravotnou starostlivosťou sa vypúšťa ďalšie ustanovenie, ktoré nezodpovedá novej definícii.

K bodu 13:
Legislatívno-technická úprava vo vzťahu k bodu 11.
úprava vo vzťahu k bodu 11.

K bodom 14 a 15:
Vypustením určenia zdravotníckeho obvodu predchádzajúcou novelou zákona z náležitostí potrebných na vydanie povolenia na poskytovanie zdravotnej starostlivosti zanikla potreba uvádzať zdravotnícky obvod v povolení na poskytovanie zdravotnej starostlivosti. 

K bodu 16:
Ustanovenie sa vypúšťa ako duplicitné z dôvodu úpravy spôsobu úhrady zdravotnej starostlivosti v inom právnom predpise, t. j. v zákone o Liečebnom poriadku.

K bodu 17:
Z dôvodu zamedzenia diskriminácie občanov Slovenskej republiky z možného rôzneho postupu samosprávnych krajov pri vykonávaní preneseného výkonu štátnej správy na úseku zdravotníctva sa ministerstvu zdravotníctva umožňuje zjednotiť ich postup v prípade potreby (napríklad v prípade vydávania povolení na poskytovanie zdravotnej starostlivosti v novovznikajúcich typoch alebo druhoch zdravotníckych zariadení, v ktorých zatiaľ nebolo možné získať aplikačnú skúsenosť, v prípade sporných alebo neúplných náležitostí vydávaného povolenia a podobne).

K bodu 18: 
Z dôvodu zabezpečenia kontinuity štatistických zisťovaní (zber a spracovanie), zabezpečenia jednotného postupu zdravotníckych zariadení pri vykazovaní údajov a zjednocovania nástrojov používaných na vykazovanie a spracovanie údajov si ministerstvo zdravotníctva môže zriadiť organizáciu, ktorá má skúsenosti s touto činnosťou v zdravotníctve - Ústav zdravotníckych informácií a štatistiky - vkladá medzi organizácie ministerstva zdravotníctva, ktoré si zriaďuje na plnenie svojich  osobitných úloh v oblasti štatistiky. Ústav zdravotníckych informácií  a Slovenskú lekársku knižnicu zriadilo MZ SR vo vlastnej kompetencii zriaďovacími listinami.

K bodu 19:
Ustanovuje sa prechodné obdobie pre prepravcov vykonávajúcich dopravnú zdravotnú službu na základe povolenia na poskytovanie dopravnej zdravotnej služby získaných podľa doterajších predpisov do 30. septembra 2003 na vybavenie živnostenské oprávnenia

K bodu 20:
Umožňuje sa aj zdravotníckym zariadeniam, ktoré prešli procesom privatizácie, nielen tým, ktoré prešli procesom transformácie alebo procesom prechodu podľa osobitných predpisov, rovnako poskytovať zdravotnú starostlivosť a získať povolenie najneskôr do 1. januára 2007.

Článok II

K bodu 1:
Ustanovujú sa v súlade s Čl. 40 Ústavy Slovenskej republiky podmienky poskytovania zdravotnej starostlivosti bezplatne na základe povinného zdravotného poistenia. Súčasne sa ustanovujú aj podmienky poskytovania zdravotnej starostlivosti za čiastočnú úhradu osoby, alebo za priamu úhradu osoby, podmienky poskytovania zdravotnej starostlivosti na základe zmluvného pripoistenia a podmienky poskytovania služieb súvisiacich s poskytovaním zdravotnej starostlivosti za priamu úhradu.

K bodu 2:
Vymedzujú sa jednotlivé pojmy, ktoré sa používajú v právnom predpise. Preberajú a spresňujú sa doterajšie definície pojmov zdravotná poisťovňa, ošetrujúci lekár, praktický lekár a zdravotne postihnutý poistenec.

Ustanovuje sa definícia zdravotnej starostlivosti poskytovanej bezplatne na základe zdravotného poistenia, za ktorú sa považuje zdravotná starostlivosť poskytovaná na základe povinného zdravotného poistenia alebo zmluvného pripoistenia. 

Ustanovuje sa definícia zdravotnej starostlivosti poskytovanej za priamu úhradu od osoby, za ktorú sa považuje zdravotná starostlivosť presahujúca rámec starostlivosti poskytovanej bezplatne, alebo síce spadajúca do zdravotnej starostlivosti poskytovanej bezplatne, ale nesleduje liečebný účel a osoba o jej poskytnutie výslovne požiadala, alebo tiež taká zdravotná starostlivosť, ktorá sa poskytuje v záujme inej fyzickej osoby alebo právnickej osoby (zamestnávateľ, komerčná poisťovňa, úrad práce, sociálna poisťovňa). 

Ustanovuje sa definícia zdravotnej starostlivosti poskytovanej za čiastočnú úhradu.

Ustanovuje sa definícia služieb súvisiacich s poskytovaním zdravotnej starostlivosti ako služieb, ktoré nie sú zdravotnou starostlivosťou a teda nemôžu byť poskytované bezplatne na  základe povinného zdravotného poistenia s výnimkami uvedenými v zákone (osoba v bezvedomí, osoba v stave vylučujúcom možnosť vyžiadať si jej súhlas s poskytovaním ústavnej starostlivosti, ubytovanie dojčaťa prijatého s chorou matkou a ubytovanie a strava matky prijatej s chorým dojčaťom do ústavnej starostlivosti, osoba v hmotnej núdzi a v sociálnej núdzi, dieťa s nariadenou ústavnou výchovou a preprava na pitvu a preprava z pitvy). Ukladá sa, aby osobám v stave hmotnej núdze alebo sociálnej núdze, ktoré nie sú schopné uhradiť náklady za služby súvisiace so zdravotnou starostlivosťou z vlastných zdrojov, uhradila poistencovi príslušná zdravotná poisťovňa. Takáto úprava umožňuje zamedziť „nadužívaniu“ zdravotnej starostlivosti. Zvyšuje sa motivácia pacienta prevziať zodpovednosť za vlastné zdravie a zvážiť svoje rozhodnutie vyhľadať alebo žiadať poskytnutie zdravotnej starostlivosti opakovane alebo z dôvodov nesúvisiacich s poskytovaním zdravotnej starostlivosti tzv. sociálna hospitalizácia.

K bodu 3:
Ustanovuje sa spôsob úhrady a výška úhrady nákladov zdravotnej starostlivosti  odkazom na osobitné predpisy.
Ustanovuje sa, že náklady zdravotnej starostlivosti na účely sociálneho zabezpečenia, nezamestnanosti a dávok sociálnej pomoci uhrádza orgán príslušný na výplatu peňažných dávok, Národný úrad práce a okresný úrad vo výške, ktorú určí cenový výmer Ministerstva financií SR.
Zároveň sa umožňuje osobe pripoistiť sa na poskytovanie takej zdravotnej starostlivosti, ktorá presahuje rámec zdravotnej starostlivosti poskytovanej bezplatne na základe povinného zdravotného poistenia tak, že si s príslušnou poisťovňou dohodne rozsah zdravotnej starostlivosti, na ktorú sa pripoisťuje. 
Ustanovuje sa, že náklady zdravotnej starostlivosti poskytovanej  bezplatne na základe zmluvného pripoistenia a náklady zdravotnej starostlivosti poskytovanej  bezplatne na základe povinného zdravotného poistenia nezmluvným zdravotníckym zariadením, uhrádza príslušná zdravotná poisťovňa. 

Ustanovuje sa, že náklady zdravotnej starostlivosti poskytovanej nad rámec zdravotného poistenia a náklady zdravotnej starostlivosti nesledujúcej liečebný účel a poskytovanej v záujme fyzických osôb alebo právnických osôb uhrádza táto fyzická osoba alebo právnická osoba spôsobom a vo výške vypočítanej podľa zákona o cenách. 

Takáto úprava a možnosť použitia „zmluvnej ceny“ v ustanovených prípadoch umožňuje zohľadniť reálne náklady zdravotníckeho zariadenia vynaložené na poskytnutie zdravotnej starostlivosti.

K bodu 4:
Zavádzajú sa poplatky za služby súvisiace s poskytovaním zdravotnej starostlivosti. 

V zdravotníckom zariadení ústavnej zdravotnej starostlivosti je osoba pri prepustení z ústavnej starostlivosti buď priamo alebo do desiatich dní po prepustení povinná uhradiť poplatok súhrnne vo výške 60 Sk (30 Sk strava a 30 Sk ubytovanie) za jeden deň ústavnej starostlivosti, pričom prvý a posledný deň ústavnej starostlivosti sa považuje na účely úhrady poplatku za jeden deň ústavnej starostlivosti. 
Za využitie služieb praktického lekára pre dospelých, praktického lekára pre deti a dorast, dorastového lekára, gynekológa a stomatológa sa zavádza manipulačný poplatok vo výške 20 Sk, odborného lekára - špecialistu v ambulancii (sekundárna zdravotná starostlivosť) sa zavádza manipulačný poplatok vo výške 20 Sk a za použitie dopravy zdravotníckeho zariadenia na prevoz osoby do a zo zdravotníckeho zariadenia úhrada za použitie tejto dopravy , pričom určenie úhrady  sa odkazuje na tzv. „zmluvnú cenu“.

Od platenia poplatku sa oslobodzuje osoba, ktorá sa nachádza v bezvedomí a v takom stave, ktorý vylučuje možnosť vyžiadať si od tejto osoby súhlas s poskytovaním ústavnej starostlivosti, pobyt na lôžku dojčaťa prijatého s chorou matkou a stravovacie služby a pobyt na lôžku matky prijatej s chorým dojčaťom do ústavnej starostlivosti, osoba v stave hmotnej núdze alebo sociálnej núdze a hospitalizácia dieťaťa s nariadenou ústavnou výchovou. V prípade osoby, ktorá sa nachádza v bezvedomí alebo v takom stave, ktorý vylučuje možnosť vyžiadať si od nej súhlas s poskytovaním ústavnej starostlivosti, pôjde najmä o prípady osôb hospitalizovaných na oddeleniach anesteziologicko-resuscitačných a jednotkách intenzívnej starostlivosti, t. j. pôjde o osoby v stave, pri ktorom sú ohrozené životne dôležité funkcie a sú  nutné život  zachraňujúce   výkony  a neprerušované sledovanie životne dôležitých funkcií. Toto znamená, že presun tejto osoby na iné oddelenie, v čase keď sa jej zdravotný stav zmenil (zlepšil) tak, že môže dať informovaný súhlas s poskytovaním ústavnej starostlivosti, je už spojený s povinnosťou úhrady poplatku.

K bodu 5:
Zosúlaďuje sa terminológia so zákonom o zdravotnej starostlivosti (§ 54), podľa ktorého zdravotnú starostlivosť poskytujú zdravotnícki pracovníci.

K bodu 6:
	Spresňuje sa ustanovenie vymedzujúce kúpeľnú starostlivosť vo väzbe na nové vymedzenie pojmu zdravotnej starostlivosti.

K bodu 7:
V doteraz platnej kategorizácii liekov bola pevne určená úhrada lieku na základe zdravotného poistenia a menila sa suma doplatku pacienta v závislosti od skutočnej predajnej ceny v lekárni. Navrhovaná úprava ustanovuje, že doplatok pacienta bude pevne určený a pri zmene ceny sa zmení úhrada zdravotnej poisťovne. 
 
K bodu  8:
     Upravuje sa predpisovanie a výdaj dietetických potravín na osobitné medicínske účely, ktoré sú uhrádzané na základe povinného zdravotného poistenia obdobným spôsobom ako predpisovanie liekov.

K bodom  9 a 10:
     Zavádza sa poplatok za vydanie lieku, dietetickej potraviny a zdravotníckej pomôcky predpísanej na lekársky poukaz resp. lekársky predpis vo výške 20 Sk. Ustanovuje sa zásada, že tento poplatok sa vzťahuje na všetky lieky a zdravotnícke pomôcky predpísané na jednom lekárskom predpise a lekárskom poukaze, ktoré za poistenca uhrádza v plnom rozsahu alebo čiastočne príslušná zdravotná poisťovňa, z čoho analogicky vyplýva, že možnosť žiadať úhradu tohto poplatku sa nevzťahuje na lieky, ktoré si v plnom rozsahu uhrádza poistenec sám, pretože nie sú uhrádzané na základe zdravotného poistenia a nie sú uvedené ani v zozname liekov. Uvádza sa účel poplatku. Poplatok nemá charakter poplatku za poskytovanie zdravotnej starostlivosti. Je súčasťou fakturácie za vydané lieky a zdravotnícke pomôcky a za štatistické spracovanie v zdravotných poisťovniach. Spracovanie lekárskeho predpisu a lekárskeho poukazu na magnetickom nosiči nie je súčasťou prirážky obchodného výkonu lekárne a výdajne zdravotníckych pomôcok. Ide o fakturačný výkon jedine vo vzťahu k zdravotnej poisťovni poistenca, ktorému bol liek alebo zdravotnícka pomôcka vydané. 

K bodu 11:
Ustanovuje sa, že z prostriedkov povinného zdravotného poistenia sa uhrádza záchranná zdravotná služba pri chorobných stavoch a úrazoch, pri ktorých odklad poskytnutia tejto starostlivosti  bezprostredne  ohrozuje  život  osoby,  a s tým súvisiaca preprava osôb, ľudských tkanív, orgánov a darcov   orgánov   na   účely transplantácie, preprava  krvi  a krvných derivátov,  liekov,  zdravotníckej techniky a zdravotníckych pracovníkov; jej  súčasťou  je  rýchla  zdravotná  pomoc  a letecká záchranná zdravotná služba. Na zamedzenie zneužívania záchrannej zdravotnej služby na prepravu osôb, ktorú môže realizovať bežný prepravca (držiteľ oprávnenia na dopravnú službu v zdravotníctve) a tým zamedzenie neprimeraného zvýšenia výdavkov na záchrannú zdravotnú službu z titulu zrušenia dopravnej zdravotnej služby ako zdravotnej starostlivosti a zdravotníckeho zariadenia sa ustanovuje, že ošetrujúci lekár môže použiť vozidlá záchrannej zdravotnej služby na prevoz poistenca medzi zdravotníckymi zariadeniami len v prípade, že stav pacienta vyžaduje poskytovanie zdravotnej starostlivosti typickej pre záchrannú zdravotnú službu v zmysle jej definície.

K bodu  12:
Z dôvodu ochrany života a zdravia pacientov zaradených do chronického dialyzačného programu alebo transplantačného programu uhrádza sa na základe povinného zdravotného poistenia aj preprava takéhoto poistenca na zdravotné výkony súvisiace s dialyzačným alebo transplantačným programom. Z povinného zdravotného poistenia sa uhrádza aj doprava osoby v stave  hmotnej núdze alebo sociálnej núdze a dieťaťa s nariadenou ústavnou výchovou.

K bodu 13:
Veta sa vypúšťa ako nadbytočná.

K bodu 14:
Ustanovenie sa vypúšťa z dôvodu, že úprava sa subsumuje pod navrhovanú prílohu č. 5.

K bodu 15:
Ustanovujú sa zdravotné výkony, ktoré vyžadujú fyzické osoby alebo právnické osoby (orgány činné v občianskom súdnom konaní, trestnom konaní, správnom konaní alebo v konaní, ktoré k nemu vyústi, atď.) na iné ako liečebné účely; ide o výkony, ktoré nie sú hradené na základe povinného zdravotného poistenia.

K bodu 16:
Ustanovuje sa oprávnenie revízneho lekára schváliť na poskytnutie z povinného zdravotného poistenia aj zdravotný  výkon, ktorý  nie  je  uvedený v  prílohe č. 1, registrovaný  liek, ktorý  nie je  uvedený v  zozname liekov,  registrovaný liek v inej než schválenej terapeutickej indikácii, alebo ministerstvom povolený  liek a schválenú zdravotnícku   pomôcku, ktorá nie je uvedená v zozname zdravotníckych pomôcok. 

K bodu  17:
Výrobcom sa dáva možnosť pred zaradením do zoznamu liekov znížiť cenu liekov a túto cenu uviesť v zozname liekov. Doteraz sa v zozname liekov uvádza len maximálna cena lieku v lekárni.

                        K bodu 18:
Ustanovením sa administratívne zjednodušuje kategorizácia liekov, ktorých rýchle zaradenie do zoznamu umožňuje zníženie ceny liekov v porovnateľnej skupine liekov.

K bodu 19:
     Navrhuje sa nové zloženie Kategorizačnej komisie  pre lieky a Kategorizačnej rady pre lieky. Zvyšuje sa oproti doterajšiemu stavu počet zástupcov zdravotných poisťovní (z každej zdravotnej poisťovne jeden člen). Znižuje sa počet odborníkov o dvoch. 

K bodu 20:
     Dopĺňa sa ustanovenie o možnosť zmeny zaradenia v zozname liečiv a liekov.

K bodu 21:
     Ministerstvu zdravotníctva sa dáva možnosť rozhodnúť o zmene zaradenia lieku v zozname liečiv a liekov aj bez návrhu žiadateľa. Zabraňuje sa výrobcom meniť cenu lieku počas platnosti zoznamu liekov.

K bodu 22:
     Ustanovenie sa aktualizuje podľa najnovších platných právnych predpisov o uvádzaní zdravotníckych pomôcok na trh.

K bodu 23:
       Navrhuje sa nové zloženie Kategorizačnej komisie pre zdravotnícke pomôcky a Kategorizačnej rady pre zdravotnícke pomôcky. Zvyšuje sa oproti doterajšiemu stavu počet zástupcov zdravotných poisťovní (z každej zdravotnej poisťovne jeden člen). Znižuje sa počet odborníkov o dvoch. 

K bodu 24:
Ministerstvu zdravotníctva sa dáva možnosť rozhodnúť o zmene zaradenia zdravotníckej pomôcky v zozname zdravotníckych pomôcok aj bez návrhu žiadateľa.
.  
K bodu 25:
     Ustanovujú sa náležitosti žiadosti o zaradenie dietetickej potraviny do zoznamu dietetických potravín.
  
K bodom 26 :
Definuje sa účastník konania, ktorým je výrobca alebo ním ustanovený splnomocnenec.

K bodu 27:
     Zjednodušuje sa postup v konaní pri rozhodovaní.

K bodu 28:
Určuje sa postup pri rozklade voči rozhodnutiu ministerstva. V tomto procese sa zapája do činnosti príslušná kategorizačná rada. 
       
K bodu 29:
Mimoriadne opravné prostriedky sa vylučujú z kompetencie MZ SR, ponecháva sa účastníkom konania len preskúmanie právoplatných rozhodnutí súdom.

K bodu 30:
Ustanovuje sa, že výkaz nedoplatkov z dôvodu nezaplatenia poplatku za stravovacie služby a za pobyt na lôžku počas ústavnej starostlivosti, poplatku za návštevu lekára  a neuhradenia nákladov za použitie dopravnej služby  je exekučným príkazom.

K bodu 31:
Legislatívno technická úprava.

K bodu 32:
	Navrhovaná príloha č. 2 obsahuje zníženie  počtu anatomicko-terapeutických skupín liečiv, z ktorých najmenej jeden liek je plne uhrádzaný na základe zdravotného poistenia. Vypustené boli napr. stomatologické prípravky. V prílohe č. 2 zostávajú liečivá na liečbu život ohrozujúcich ochorení a závažných ochorení. 
 
K bodu 33:
Rámcovo sa upravuje rozsah zdravotnej starostlivosti, ktorá nebude osobe poskytovaná bezplatne na základe povinného zdravotného poistenia a na ktorú sa osoba môže zmluvne pripoistiť. 

Článok III

K bodu  1:	
Vymedzuje sa pojem povinného zdravotného poistenia.

K bodu  2:	
Vymedzuje sa pojem zdravotnej starostlivosti poskytovanej na základe povinného zdravotného poistenia s odkazom na osobitný právny predpis.

K bodu 3:
Vypúšťa sa právo poistenca na úhradu dopravy do najbližšieho zmluvného   zdravotníckeho zariadenia, ktoré je oprávnené poskytovať  potrebnú zdravotnú starostlivosť,   a  na   úhradu  nákladov   na  dopravu  z dôvodu, že doprava sa nepovažuje za zdravotnú starostlivosť, ale za služby súvisiace s poskytnutím zdravotnej starostlivosti.

K bodu 4:
Ustanovuje sa, že zdravotná poisťovňa a zdravotnícke zariadenie si v zmluve o poskytovaní zdravotnej starostlivosti okrem iných náležitostí musia dohodnúť aj rozsah  zdravotných výkonov, liekov, zdravotníckych pomôcok a dietetických potravín, vrátane sankcií za nedodržanie dohodnutého rozsahu zdravotných výkonov, liekov, zdravotníckych pomôcok a dietetických potravín. Podmienkou tiež je, že dohoda o rozsahu zdravotných výkonov, liekov, zdravotníckych pomôcok a dietetických potravín musí vychádzať zo schváleného poistného rozpočtu, ktorého zásadou je vyrovnanosť, a rozsah musí byť dohodnutý na kalendárny mesiac alebo kalendárny štvrťrok.

K bodu 5:
Ustanovuje sa, že príslušná zdravotná poisťovňa poskytuje zdravotníckemu zariadeniu úhradu za poskytnutú zdravotnú starostlivosť po odpočítaní manipulačného poplatku za návštevu ambulancie lekára poskytujúceho primárnu zdravotnú starostlivosť a odborného lekára - špecialitu, ak ide o poskytnutie sekundárnej zdravotnej starostlivosti, a manipulačného poplatku za vydanie lieku a dietetickej potraviny na lekársky predpis a zdravotníckej pomôcky na lekársky poukaz. 

K bodu 6:
Výška poplatku z omeškania 0,01 % sa prispôsobuje súčasnej úrokovej miere bánk. Súčasná výška poplatku z omeškania 0,1 % za každý kalendárny deň omeškania zodpovedá ročnej úrokovej miere 36,5 %.

K bodom 7 až 11:
Vymedzuje sa konflikt záujmov člena samosprávneho orgánu Všeobecnej poisťovne za účelom odstránenia problémov v aplikačnej praxi spôsobenej konaním samosprávnych orgánov všeobecnej poisťovne a umožňuje sa v tomto prípade podať návrh na odvolanie člena samosprávneho orgánu a tak zvýšiť ochranu verejných výdavkov.

Umožňuje sa Národnej rade Slovenskej republiky v taxatívne uvedených prípadoch odvolať riaditeľa Všeobecnej poisťovne na základe návrhu vlády Slovenskej republiky.
 
K bodom  12, 13, 15 a16:
V hospodárení zdravotnej poisťovne sa definujú nové príjmy súvisiace so zavedením manipulačných poplatkov za návštevu ambulancie lekára poskytujúceho primárnu zdravotnú starostlivosť, odborného lekára - špecialistu a manipulačného poplatku za vydanie lieku a dietetickej potraviny na lekársky predpis a zdravotníckej pomôcky na lekársky poukaz a výdavky, ktoré súvisia s možnosťou úhrady služieb súvisiacich s poskytovaním zdravotnej starostlivosti z účelového fondu zdravotnej poisťovne.
 
Dopĺňa sa spôsob použitia príjmov zdravotnej poisťovne a účelového fondu zdravotnej poisťovne na úhradu nákladov služieb súvisiacich s poskytovaním zdravotnej starostlivosti.

K bodu 14 a 17:
Ustanovuje sa, že zdravotná poisťovňa môže poplatky z omeškania, pokuty a iné sankcie súvisiace s oneskorenou úhradou faktúr za poskytnutú zdravotnú starostlivosť z dôvodu nedostatku disponibilných zdrojov uhrádzať  na 96 % zo základného fondu a na 4 % zo správneho fondu, čo zodpovedá rozdeľovaniu príjmov z vybraných poplatkov z omeškania a pokút.

K bodu 18:
Ustanovuje sa povinnosť príslušnej zdravotnej poisťovne na základe rozhodnutia revízneho lekára uhradiť poskytovanie dietetických potravín na osobitné medicínske účely a poskytovanie kúpeľnej  starostlivosti,  s  výnimkou  kúpeľnej starostlivosti  poskytovanej  podľa  predpisov  o nemocenskom poistení, dôchodkovom zabezpečení a sociálnom zabezpečení policajtov a vojakov.

K bodu 19:
	
Legislatívno-technická úprava vzhľadom na nadobudnutie účinnosti nového zákona o ochrane osobných údajov.

K bodu 20:
Ustanovuje sa povinnosť poisťovní uhrádzať náklady za zdravotnú starostlivosť, ktorú poskytne občanovi členského štátu Európskej únie zdravotnícke zariadenie v Slovenskej republike na základe medzinárodnej zmluvy o sociálnom zabezpečení, v ktorej sa zmluvné štáty vzdali vzájomného uhrádzania týchto nákladov.

Ustanovuje sa mechanizmus úhrady týchto nákladov.

Zabezpečuje sa ochrana osobných údajov aj keď ide o osobu, ktorá nie je poistencom systému zdravotného poistenia v Slovenskej republike

Článok   IV
Ustanovuje sa nový výdavok Sociálnej poisťovne.

Článok  V

Ustanovuje sa nový druh živnosti pre dopravnú službu v zdravotníctve s uvedením požadovanej kvalifikácie. 

Článok VI
	Ustanovuje sa účinnosť predloženého zákona.